Laurenčík, Milan, podpredseda NR SR (2022-02-02):
Pán poslanec, môžem vám len referovať, čo sme sa dohodli na poslaneckom grémiu. Je zverejnená mailová adresa, kde každé ráno majú predsedovia poslaneckých klubov a prípadne aj samotní poslanci nahlasovať, či sú pozitívni, takže takúto informáciu má Kancelária Národnej rady. Zrejme, keď sa na nich obrátite, tak sa dozviete. A čo sa týka toho pána ministra Mikulca, záleží, v akom režime, v akom režime pracujeme. Keď sme trikrát očkovaní, tak my nie sme povinní byť v karanténe, ale ak náhodou nie ste očkovaný a ste sa s ním stretli, boli bližšie v kontakte ako 2 metre bez respirátora, tak predpokladám, že by ste mali ísť do karantény. Tí, čo nie sú očkovaní. Tak takýto nejaký status, ak si dobre pamä... ak si dobre pamätám, že platí. Ale keď sme očkovaní, tak nemusíme ísť do karantény a môžeme, samozrejme, aj keď sme sa stretli s pozitívne testovaným človekom, môžeme pokračovať vo svojej práci. (Reakcia z pléna.) Pán poslanec, ja vám rozumiem, takéto pravidlá sú, takže akože... (Reakcie z pléna.) Dobre, čo sa týka tej informácie o tých počtoch, alebo menovite, ktorí sú poslanci pozitívni, tak vám vie dať Kancelária Národnej rady, keď sa na nich obrátite. Ja takúto informáciu nemám. Kolegyne, kolegovia, teraz by sme mali pristúpiť k druhému čítaniu o návrhu poslancov Radovana Kazdu a Petra Kremského na vydanie zákona, ktorým sa mení a dopĺňa zákon č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov (tlač 766). Keďže tu nemáme pána predkladateľa, tento bod prepadá. (Krátka pauza.) Ďalším bodom programu by malo byť druhé čítanie o návrhu poslancov Ondreja Dostála, Zity Pleštinskej, Petra Osuského, Vladimíry Marcinkovej a Petra Polláka na vydanie zákona, ktorým sa mení zákon č. 138/2017 Z. z. o Fonde na podporu kultúry národnostných menšín a o zmene a doplnení niektorých zákonov v znení neskorších predpisov (tlač 776). Takisto tu nemáme pána predkladateľa, pána poslanca Ondreja Dostála, preto tento zákon prepadá na koniec schôdze. Ďalším bodom programu je druhé čítanie o návrhu na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov. Návrh je uverejnený ako tlač 777. Keďže tu nemáme predkladateľa, aj tento bod prepadá na koniec schôdze. Ďalší bod, ktorý by sme mali... o ktorom by sme mali rokovať, je druhé čítanie o návrhu poslancov Milana Vetráka, Milana Laurenčíka, Jozefa Pročka na vydanie zákona, ktorým sa mení a dopĺňa zákon č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v znení neskorších predpisov a o zmene a doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (tlač 781). Keďže tu nemáme predkladateľa pána Vetráka, tento bod prepadá. Ďalším bodom by malo byť druhé čítanie návrhu poslancov na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Návrh zákona je pod tlačou 787, spoločná správa výborov je pod tlačou 787a. Máme tu pána poslanca Šíbla? Nie. Takže aj tento bod prepadá. Teraz budeme pokračovať druhým čítaním o návrhu poslancov Dušana Jarjabka a Jozefa Habánika na vydanie zákona, ktorým sa mení zákon č. 284/2014 Z. z. o Fonde na podporu umenia a o zmene a doplnení zákona č. 434/2021 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2021 Z. z. a o zmene a doplnení niektorých zákonov v znení neskorších predpisov. Návrh zákona je uverejnený ako tlač 771. Spoločná správa výborov má tlač 771a. Dávam teraz slovo pánovi poslancovi Jozefovi Habánikovi, aby nám návrh zákona odôvodnil, pán poslanec, nech sa páči, máte slovo. (Rokovanie o návrhu poslancov Národnej rady Slovenskej republiky Dušana Jarjabka a Jozefa Habánika na vydanie zákona, ktorým sa mení zákon č. 284/2014 Z. z. o Fonde na podporu umenia a o zmene a doplnení zákona č. 434/2021 Z. z. o poskytovaní dotácií v pôsobnosti Ministerstva kultúry SR v znení zákona č. 79/2021 Z. z. a o zmene a doplnení niektorých zákonov v znení neskorších predpisov , tlač 771.)